**OBČINA LENART**

**Trg Osvoboditve 7**

**2230 LENART**

Številka: 032-2/2015

Datum: 6. februar 2018

**ŽUPAN mag. Janez KRAMBERGER, dr. vet. med.**

**ZADEVA: POROČILO O PREGLEDU DELOVANJA ČISTILNIH NAPRAV V OBČINI LENART**

***ZVEZA:*** *Letni program dela Nadzornega odbora Občine Lenart za leto 2017 in Napoved nadzora z dne, 21.6.2017*

|  |
| --- |
| **1. UVOD** |

Nadzorni odbor Občine Lenart (v nadaljevanju NO) je v skladu s svojim letnim programom dela za leto 2017 v mesecu juliju 2017opravil nadzor o pregledu delovanja čistilnih naprav v Občini Lenart.

Nadzor je potekal v prostorih Občine Lenart dne, 03.07.2017.

Pri nadzoru se je preverjalo delovanje čistilnih naprav v občini Lenart.

V nadaljevanju poročila so navedene postavke/področja nadzora, sodelujoči, ugotovitve, ocene in mnenja ter priporočila (v skladu s 14. členom Poslovnika NO Občine Lenart).

**Datum in čas nadzora:**

03.07.2017 8.00 – 11.30

**Nadzorovanec:**

Občina Lenart

**Nadzorniki :**

Ksenija Ilich,

Urška Možina,

Mihaela Vidovič.

**Na nadzoru sta bila prisotna uslužbenca občinske uprave Občine Lenart:**

Direktor občinske uprave g. Martin Breznik in **višji svetovalec za gospodarstvo, turizem in varstvo okolja** Avgust Zavernik.

**2. UGOTOVITVENI DEL**

**Pregledana dokumentacija:**

* Dokumentacija o izgradnji čistilnih naprav v Občini Lenart,
* Finančna poročila o investiciji čistilnih naprav,
* Aktivnosti za realizacijo delovanja čistilnih naprav v Občini Lenart,
* Dokumentacija o delovanju oz. nedelovanju čistilnih naprav,
* Dokumentacija o vzrokih nedelovanja čistilnih naprav v Občini Lenart,
* Projekti za sanacijo čistilnih naprav v Občini Lenart.

**Področje nadzora**

Področje nadzora je bilo delovanje oz. nedelovanje čistilnih naprav na območju občine Lenart. Na območju občine Lenart so štiri čistilne naprave in sicer: - **centralna čistilna naprava Lenart (CČN Lenart), - čistilna naprava Globovnica, - čistilna naprava Voličina**, ter - **čistilna naprava Močna.** Čistilna naprava v Voličini deluje pod 20-odstotki, prav tako tudi najstarejša čistilna naprava Globovnica v Lenartu. Čistilna naprava v Močni pa deluje s polno močjo. Centralna čistilna naprava Lenart (CČN Lenart), pa je bila izgrajena, vendar nikoli ni delovala. Občina Lenart si že dalj časa prizadeva za sanacijo čistilnih naprav. Že v preteklosti je pridobila vsa ustrezna dovoljenja in pripravila projekte za sanacijo. Zatika pa se pri financiranju, saj občina milijon 236 tisoč evrov evropskih sredstev ne more uporabiti za te namene in  jih je preusmerila  v gradnjo preostalega dela sekundarnega vodovoda v Krajevni skupnosti Voličina. Čistine naprave naj bi zdaj sanirali z oddajo koncesije. Izvedli bodo javno naročilo in pridobili izvajalca, ki bo uredil čistilno napravo z lastnimi sredstvi, ta pa se bo potem odplačevala s tako imenovano omrežnino.

**1. Čistilna naprava Močna –** mala komunalna čistilna naprava Močna s 500 PE (populacijski ekvivalenti)

Tehnologija čiščenja na osnovi MBBR (movin-bed biofilm reactor), proces je učinkovitejši zaradi selektivnega zadrževanja velike koncentracije aktivne biomase brez recikliranja blata. Voda priteka v jašek z grobimi grabljami, peskolov in lovilec maščob, ter na to v črpališče. Iz črpališča voda priteka skozi magnetni ionizator v bazen, ki je grobo aeriran. V ta bazen se dodaja PAX 1000. Iz tega bazena se voda pretaka na lamelni usedalnik in tri komore, ki so aerirane in imajo PVC nosilce (MBBR reaktor). Biološka stopnja je sestavljena iz laminarnega usedalnika za odvečno blato, biološkega reaktorja na tehnologiji MBBR in sekundarnega usedalnika. Iztok je speljan preko UV dezinfekcije ter preko merilnega jaška v recipient.

Blato se izčrpava pod lamelnim usedalnikom v zalogovnik blata, od koder se občasno odpelje na nadaljnjo obdelavo na večjo ČN.

V letu 2016 se je na čistilni napravi čistilo 32950m3 odpadne vode. Za velikost ČN 450 PE se v skladu s Pravilnikom o prvih meritvah in obratovalnem monitoringu odpadnih voda (Ur.l.š.94/14 in 98/15) izvaja vzorčenje dvakrat na leto po 2 uri na vsako leto. Izvedeni sta bili dve meritvi obratovalnega monitorniga z dvo urnim časovno proporcionalnim vzorčenjem na vtoku in iztoku ČN. Vzorčenji sta bili izvedeni v skladu z naročilom upravljalca, ena v prvi in ena v drugi polovici leta. Količina odpadne vode je ocenjena. Pretok je premajhen, da bi ga merili z merilcem pretoka. Letno količino odpadne vode je podal in izmeril upravljalec.

Meritev pH in T na iztoku iz ČN ne pokaže nihanj in odstopanj izmerjenih vrednosti.

Odpadna voda iz iztoka ČN Močna ne presega mejnih vrednosti določenih v Uredbi o odvajanju in čiščenju komunalne odpadne vode, Ur.l.RS št.98/15. Vrednotenje po 11.členu Uredbe o emisiji snovi in toplote pri odvajanju odpadnih voda v vode in javno kanalizacijo (Uradni list RS, št. 64/12, 64/14 in 98/15)(ugotavljanje čezmerne obremenitve).

Odpadna voda iz iztoka ČN Močna ne obremenjuje čezmerno okolja.

Mejna vrednost za amonijev in celotni dušik se uporablja pri temperaturi odpadne vode 12stopinj C in več na iztoku aeracjskega bazena. V primeru nižje temperature se mejna vrednost za citirana parametra ne uporablja in se ju ne vrednoti.

**OBJEKTI NAPRAVE IN NJIHOVE PROSTORNINE**

Grablje 0,5 m3

Lovilec maščob in peskov 10 m3

Črpališče 1m3

Biološki reaktor (MBBR) prostornine 45m3

Zalogovnik za blato prostornine 15m3

**REKONSTRUKCIJA NAPRAVE**

Ni bilo rekonstrukcije.

**PRIKLJUČENA NASELJA IN DELI NASELIJ, PRIKLJUČENE INDUSTRIJSKE NAPRAVE IN NJIHOV DELEŽ V SKUPNI LETNI KOLIČINI ČIŠČENE ODPADNE VODE**

Naselje Močna.

ČN Močna ima za svoje obratovanje uporabno dovoljenje št. 351-232/2006-15 z dne 29.12.2006. Ponudbene cene za izgradnjo kanalizacije in čistilne naprave 500 PE za naselje Močna ter dovozne ceste, vodovoda in električnega priključka do čistilne naprave po sklopih, so dostopne v arhivu občine Lenart.

**Priporočila in mnenje:**

Glede na dejstvo, da ČN Močna deluje že od pričetka obratovanja brezhibno in brez zapletov, bi bilo v prihodnje smotrno in priporočljivo, da se vsi ti dejavniki upoštevajo pri načrtovanju in morebitni novi izgradnji čistilne naprave v občini Lenart. Predlagamo tudi, da se preučijo vse možnosti, da se v prihodnje tudi pri ostalih čistilnih napravah uporabi podobna tehnologija kot za ČN Močna, saj tako bi bila zagotovljena že preverjena kakovostna metoda delovanja čistilnih naprav v občini Lenart.

**2. Čistilna naprava Voličina**

Na podlagi lokacijske dokumentacije št. 485/2, avgust 2002, ki jo je izdelal ZUM, d.o.o. Maribor je bilo pridobljeno enotno gradbeno dovoljenje številka: 35104-355/2002-7, z dnem, 04.12.2002 za gradnjo kanalizacije in čistilne naprave za naselje Voličina. Investitor kanalizacije in čistilne naprave v naselju Voličina je bila Občina Lenart, Trg osvoboditve 7, 2230 Lenart.

Gradbeno dovoljenje se je izdalo za mešan sistem odvodnje odpadnih voda. Iz gradbenega dovoljenja je tudi razvidno, da bo čistilna naprava tipske izvedbe, vrste BIODISK, tip BRT-7, za kapaciteto čiščenja 1000 PE, torej zmogljivost čistilne naprave bo 1000 PE. Skupna dolžina kanalizacijskega omrežja bo znašala 700 metrov. Gradbeno dovoljenje tudi narekuje, da se bodo odpadne vode odvodnjavale po predvideni fekalni kanalizaciji s priključitvijo na predvideno čistilno napravo. Za čistilno napravo je potrebno določiti eno letno poskusno obratovanje, ki mora biti izvedljivo v vseh letnih časih. V času poskusnega obratovanja je potrebno spremljati količinske in kakovostne parametre vode na vtoku in iztoku iz čistilne naprave, ter vzpostaviti monitoring v skladu s Pravilnikom o prvih meritvah in obratovalnem monitoringu odpadnih vod ter pogojih za njeno izvajanje.

Na predstavitveni obravnavi gradnje kanalizacije in čistilne naprave v kraju Voličinaz dne 28.11.2002, zapisnik št. 35104-355/2002, se je krajanom, ki so podali soglasja k gradnji kanalizacije in čistilne naprave, podrobneje predstavila gradnja in delovanje čistilne naprave. Na predstavitvi so sodelovale uradne osebe, ki so vodile postopek, predstavniki investitorja, zdravstvenega inšpektorja RS in predstavnika izdelovalca lokacijske dokumentacije.

Na tej razpravi je krajan Voličine, ki je kot lastnik najbližjega stanovanjskega objekta, ob bodoči čistilni napravi, podal dvom v pravilno izbiro tehnologije čiščenja odpadnih voda, ter predlagal, da se odpravi revizija postopka. Krajan je izrazil skrb, da se ob morebitnem nedelovanju čistilne naprave v kraju in njeni okolici pojavljal smrad, kar bo poslabšalo bivalne pogoje njegove družine in posledično zmanjšala vrednost njegove nepremičnine.

Navedenih pripomb upravni organ ni mogel upoštevati, ker se za pravne koristi udeleženec ni neposredno oprl na zakon. Investitor pa si je pridobil strokovni oceni o vplivih na okolje za čistilno napravo v Voličini.

Pogodba ob izgradnji čistilne naprave v Voličini št. 35306-1/2002, dokazuje, da je bil izvajalec del Cestno podjetje Maribor d.d. Maribor. Iz sklepa o oddaji javnega naročila za oddajo gradbenih del je razvidno, da je podjetje Cestno podjetje Maribor d.d. bil najugodnejši ponudnik del.

Pogodba vsebuje med drugim tudi garancijo za dobro izvedbo pogodbenih obveznosti št. 54148/23. Garancija je narekovala in zahtevala, da se izvajalec del nepreklicno in brezpogojno obvezuje, da bo svojo pogodbeno obveznost izpolnil v dogovorjeni kvaliteti, obsegu in rokih. V nasprotnem primeru bo z navedbo vzrokov posledica vnovčenja garancije.

Pogodba vsebuje tudi obveznosti do izvajalca del, in sicer garancijsko dobo: izvajalec del daje garancijo za kakovost izvedbenih del gradbenih del 5 let, ter garancijo za kakovost vgrajenih naprav 10 let. Garancijski rok je pričel teči od prevzema del. Izvajalec se je tudi obvezal, da bo na naročnikovo zahtevo, morebitne ugotovljene napake v garancijski dobi odpravil v dogovorjenem roku.

Izgradnja čistilne naprave je bila tudi pod strokovnim nadzorom, in sicer: strokovni nadzor za naročnika je opravljalo podjetje ISB d.o.o., Maribor, Metod Krajnc, odgovorni vodja del s strani izvajalca je bil Marjan Bračko.

Iz pogodbe izvajalca del je razvidno, da znaša ekonomska doba za kolektor 50 let. Ekonomska doba za čistilno napravo je 30 let.

Občina Lenart je za čistilno napravo v kraju Voličina pridobila tudi uporabno dovoljenje, in sicer z dne 01.04.2004, številka 10203-147/2004. Ob tehničnem pregledu z dne 17.02.2004, je bila čistilna naprava predana v poskusno obratovanje za dobo enega leta.

Iz uporabnega dovoljenja je razvidno, da je pri zaključnem tehničnem prevzemu dne 15.09.2005 bilo ugotovljeno, da so vse pomanjkljivosti odpravljene, ugotovljeno je tudi bilo, da ni bilo priložene dokumentacije o izvajanju nadzora nad poskusnim obratovanjem čistilne naprave. Enako je tudi ugotovila pristojna inšpektorica za okolje, dne 20.09.2005 pri rednem inšpekcijskem pregledu. Zato je bilo investitorju naloženo, da v zakonitem roku poda ustrezno dokumentacijo. V nadaljevanju postopka je podjetje Nigrad d.d. Maribor opravil strokovni nadzor nad poskusnim obratovanjem in ugotovil, da v času poskusnega obratovanja ni ugotovil nobenih nepravilnosti in pomanjkljivosti. Investitor je tudi predložil Obratovalni monitoring pred prevzemom v upravljanje št. 2005/1240 z dne 04.01.2006, ki ga je opravilo podjetje Nigrad d.d. iz Maribora.

V KČN Voličina se čistijo komunalne odpadne vode iz mešanega kanalizacijskega sistema v kraju Voličina in odpadne vode iz pralnice perila Zavoda Hrastovec, enota Voličina. Očiščene odpadne vode se iz čistilne naprave odvajajo v Ruperški potok, pritok reke Pesnice.

KČN Voličina deluje po tehnologiji biodiska, pri kateri se najprej izvede pred čiščenje, nato pa se komunalna odpadna voda obdela v samem biodisku.

Občina Lenart je leta 2007 naročila pri Zavodu za zdravstveno varstvo Maribor neodvisne preiskave odpadnih vod, ki so bile obdelane 06.11.2007, v času med 7.50 in 13.50 uro. Na podlagi ocene čiščenja je bilo ugotovljeno, da čistilna naprava Voličina dosega glede na problematiko zadovoljive rezultate, saj je učinek čiščenja med vtokom in iztokom v parametru kemijske potrebe po kisiku 69%, učinek čiščenja po kazalcu biokemijska potreba po kisiku pa učinek čiščenja 74%. Učinek čiščenja torej ni v višini, kot se običajno pričakuje pri podobnih čistilnih napravah, kjer so učinki od 80 – 92%, vendar je problematika čistilne naprave v Voličini širša. Dejstvo je, da prihaja do velikega vdora tujih vod v kanalizacijski sistem, ki je zgrajen iz betonskih cevi. Na območju naselja Voličina je izveden mešani sistem, kar pomeni, da na čistilno napravo prihajajo ogromne količine tudi čistih vod, te pa ni možno očistiti, saj na čistilno napravo prihajajo čiste vode.

Pri načrtovanju čistilne naprave se ni upoštevalo, na velike količine vod iz pralnice Zavoda Hrastovec. Glede na velike količine vod je čistilna naprava premajhna, če upoštevamo na parametre količin vod, ki pritečejo v čistilno napravo. Celotni kanalizacijski sistem ni v upravljanju, na čistilno napravo pritekajo tudi snovi, ki ne bi smele, gre predvsem za maščobe in olja, saj v največjih objektih v Voličini ni vgrajenih oljnih oz. maščobnih lovilcev.

Zmogljivost čistilne naprave v Voličini je že od samega pričetka delovanja bila premajhna, saj ne zadovoljuje potrebam v naselju Voličina. Dejstvo je tudi, da ob izgradnji ni bila smotrna izbira ustrezne tehnologije čistilne naprave. Kasneje se je tudi ugotovilo, da je že ob projektiranju projektant napačno sklepal in izdelal napačen tehnološki izračun za območje in potrebe Voličine. Dejstvo je tudi, da je gladina KČN Voličina izgrajena višje kot je Ruperški potok in to je tudi ena od glavnih napak za nepravilno delovanje čistilne naprave.

Na napravi so po dveh letih delovanja že zamenjali celotni notranji ustroj biodiskov, vendar naprava še vedno ne deluje pravilno, od marca leta 2012 pa deluje le občasno.

Občasno in nepravilno delovanje KČN v Voličini zlahka ugotovi vsak krajan in vsi obiskovalci kraja, saj velikokrat zaudarja in vonj je zelo neznosen in moteč za krajane Voličine.

Zato je občina Lenart izdelala nove projekte in že pridobila tudi gradbeno dovoljenje številka: 351-204/2012/9 z dne 05.07.2012 za rekonstrukcijo in dozidavo čistilne naprave v kraju Voličina. Za omenjeni projekt bodo poskušali pridobiti sredstva iz Evropskega sklada. Rekonstrukcije se bo izvedla v roku dveh let.

Pri vpogledu v poročilo o Obratovalnem monitoringu ter vodenju obratovalnega dnevnika, je ugotoviti, da je leta 2013 KČN Voličina izkazovala močno preseganje parametrov KPK in BPK 5, glede na dovoljene vrednosti za izpust v vodotok.

V zadnjem obratovalnem monitoringu, velja za leto 2016, za komunalno čistilno napravo v Voličini je razvidno, da odpadna voda iz iztoka čistilne naprave Voličina ne presega mejnih vrednosti določenih v Uredbi o odvajanju in čiščenju komunalnih odpadnih voda. Torej odpadna voda iz iztoka čistilne naprave Voličina ne obremenjuje okolja čezmerno.

V občinski upravi Lenart pojasnjujejo tudi, da je do leta 2015 podjetje Nigrad d.d. izvajalo gospodarsko javno službo odvajanja in čiščenja komunalne in padavinske odpadne vode. Od 30.6.2015 pa opravlja navedeno službo režijski obrat Občine Lenart. V občinski upravi Lenart pojasnjujejo tudi, da je Občina Lenart prekinila pogodbo s podjetjem Nigrad d.d., ki je na območju Občine Lenart izvajalo gospodarsko javno službo. Vseh neposrednih nalog oz. opravil seveda režijski obrat ne more izvajati, saj zato nima ustrezne tehnike, ki je za takšna dela potrebna, zato je Občina Lenart sklenila pogodbo o upravljanju in vzdrževanju čistilnih naprav in kanalizacijskega sistema v Občini Lenart s podjetjem AGJ d.o.o. Pot na Kamenšak 17, Lenart. Navedeno podjetje po pogodbi izvaja vzdrževanje in upravljanje: - centralne čistilne naprave Lenart ( CČN Lenart ), - čistilne naprave Globovnica, - čistilne naprave Voličina, - čistilne naprave Močna , - prečrpalne postaje pod Ulico heroja Lacka in v naselju Radehova - prečrpalne postaje pri CČN Lenart in - kanalizacijskega sistema z vsemi elementi v naselju Lenart, Voličina, Radehova in Močna.

Sama konkretna dela pa zajemajo naslednja opravila:

- dnevni 24 urni nadzor nad delovanjem in upravljanjem naprav, - 1 x tedenski vizualni pregled čistilnih naprav in vodenje obratovalnega dnevnika, - skrb za redno delovanje naprav, - odvoz stabiliziranega mulja in njegova odstranitev, - redno odstranjevanje maščob in skrb nad njihovo razgradnjo, - redno odstranjevanje peska, njegova dehidracija ter odlaganje na ustrezno deponijo, - manjša popravila,

- izvedba monitoringa odpadnih voda na ČN Močna in ČN Voličina v skladu z veljavno zakonodajo,

- sprejemanje in vodenje evidence sprejema grezničnih gošč in njihova predelava, - čiščenje in odstranjevanje grobega materiala na grabljah čistilnih naprav, - pregleduje objekte in naprave javne kanalizacije in kanalizacijskih priključkov, - prisotnost in sodelovanje ob izvajanju nadzora s strani pristojnih inšpekcijskih služb, - redno obveščanje naročnika o vseh dogodkih na čistilnih napravah in kanalizaciji, - redno obveščanje naročnika o obveznostih iz naslova opravljanja javne službe. Pogodbena vrednost vzdrževanja in upravljanja na mesečni ravni znaša 994,00 EUR brez DDV, oziroma 1.212,68 EUR z vključenim DDV na mesec.

**Priporočila in mnenje:**

Menimo, da bi Občina Lenart morala v prihodnje bolj učinkovito in bolj celostno pristopiti k projektu čistilnih naprav v občini. Dejstvo je, da so obstoječe čistilne naprave premalo racionalne in predstavljajo velik strošek za občino. Če pogledamo samo stroške, ki so nastali za KČN Voličina so zelo veliki. Za leto 2014 se je porabilo 9.540 €, za leto 2015: 6.983 € in za leto 2016: 5.067 €. Glede na dejstvo, da so stroški zelo veliki in da obratuje le zgolj 20% in da veliko dni v letu v Voličini in okolici zelo zaudarja in neznanski smrad povzroča krajanom velike skrbi in težave, bi morali v prihodnje upoštevati tudi ekološke smernice ter strmeti k temu, da se čistilne naprave čimprej posodobijo.

**3. Čistilna naprava Globovnica**

Čistilna naprava Globovnica (v nadaljevanju ČN Globovnica) je bila izdelana 1990, gradilo jo je podjetje Teh-projekt Hidro d.o.o. iz Reke na Hrvaškem. Ta naprava je mala čistilna naprava in ima kapaciteto čiščenja 650 PE ter princip čiščenja z BIODISKI. Vse odpadne vode se zbirajo v razbremenilniku, od koder se voda prečrpa z vijačnimi črpalkami na višji nivo, kjer se izločijo še najbolj fini delci, od tu pa voda odteče na samo biološko obdelavo. Po obdelavi voda odteka v obrobni jarek gozda Kamenšak. Voda s seboj odnaša obdelano vodo in sedimente oz. odvečno blato, kar seveda danes ni več dopustno, v letih izgradnje ČN pa je to bilo povsem normalno. ČN Globovnica čisti odpadne vode zahodnega dela mesta Lenart in ne čisti industrijskih vod.

Poročila o obratovalnem monitoringu odpadnih vod ČN Globovnica pripravlja enkrat letno podjetje IKEMA d.o.o., ki vzorčenje odpadnih vod izvaja dvakrat letno po 2 uri vsako leto. Iz teh poročil je razvidno, da mejne vrednosti niso presežene in da odpadne vode iz ČN Globovnica ne obremenjuje prekomerno okolja. Vendar pa ČN Globovnica deluje na robu svojih zmogljivosti, saj je v celoti prerjavela in je na njo danes priključenih že cca 1000 PE. Občina Lenart ima načrt, da v letu 2019 to ČN opusti in odpadne vode s pomočjo nove prečrpalne naprave prečrpa na CČN Lenart, ki naj bi takrat že bila prenovljena in delovala brezhibno.

**Priporočila in mnenje:**

Menimo, da bi Občina Lenart morala celostno in strokovno pristopiti k opustitvi ČN Globovnica, saj sedaj deluje na robu svojih zmogljivosti. Priporočamo, da strokovno usposobljen izvajalec poveže ČN Globovnica z novo ČCN Lenart.

**4. Centralna čistilna naprava Lenart**

Centralna čistilna naprava (v nadaljevanju CČN) Lenart je bila predvidena za čiščenje komunalnih odpadnih voda stanovanjskega in proizvodnega komleksa Lenart. Zahtevana zmogljivost CČN je bila 3000 PE (populacijski ekvivalent) v prvi fazi in 5000 PE v končni fazi čez približno 20 let. Lokacija CČN je na parceli št.142/2 v k.o.Radehova ( ID 549 142/2), ki je velikosti 4.031 m2.

Pred javnim razpisom za izbiro izvajalca CČN Lenart je bila izdelana naslednja tehnična dokumentacija:

1. Projektna dokumentacija PGD, PZI ČN Lenart PE 4500+500, št.Proj. 2227/03, april 2003; izdelovalec Biro Lenart Branko Kramberger s.p.

2. Poročilo o Presoji vplivov na okolje, št.proj. 6HC561, ki ga je izdelal Inštitut za Ekološki inženering Maribor leta 2003, na osnovi idejne dokumentacije za izgradnjo CČN Lenart, št.proj.2227/03

3. Presoja vplivov na okolje CČN Lenart- delno porčilo izdelovalca NIGRAD,JPK d.d., narejeno maja 2003 na osnovi zgoraj navedene dokumentacije

4. Monitoring potoka Velka, z dne 20.06.2003.

V navedeni dokumentaciji je jasno navedeno, da je kanalizacijski sistem slabe izvedbe in slabo vzdrževan, ter da gre za mešani sistem kanalizacije z veliko tujih voda. Nujno je potrebno sanirati kanalizacijsko omrežje in urediti predčiščenje pri industrijskih onesnaževalcih. V teh dokumentih je bilo poudarjeno, da bo sanacija trajala več kot 10 let zato mora biti CČN prilagojena trenutnemu stanju.

Občina Lenart je izvedela **javni razpis za izbiro izvajalca CČN Lenart (PE 4500),** objavljen v Uradnem listu RS 44-47/2004, z dne 30.04.2004. Na razpis je prispelo več ponudb in dne 1.7.2004 je bil izdan sklep o izbiri najugodnejšega ponudnika, ki je bil Cestno podjetje Maribor d.d. ( v nadaljevanju CPM d.d.), ki je ponudil tudi najnižjo ceno.

Razpisna dokumentacija je bila glede tehničnih podatkov zelo pomankljiva, saj tehnične rešitve niso bile obvezujoče in je lahko ponudnik sam punudil drugačno tehnologijo čiščenja. Izbrani ponudnik CPM d.d. je ponudil tehnologijo čiščenja EUROMECK iz Italije, ki ponuja klasično čistilno napravo tehnologije aktivnega blata.

V času med izdajo sklepa o izbiri ponudnika do podpisa pogodbe sta se ponudnik in financer nepričakovano dogovorila, da se izbere druga tehnologija PROSIGMA podjetja TEHNIX, Donji Kraljevac, Hrvaška.

Občina Lenart kot financer zagotavlja komunalno opremljeno zemljišče in finančna sredstva. Ponudnik pa mora zagotoviti vse ostalo, kot npr. projekti, presoja vplivov na okolje, PGD, PZI, gradbeno dovoljenje, vsa ostala dovoljenja in soglasja, izgradnjo glavnih in spremljajočih objektov (npr. razbremenilniki), ureditve, tehnični pregled, zagon, poskusno obratovanje in pridobitev uporabnih dovoljenj. Ponudnik mora ceno oblikovati tako, da bodo vsi stroški za vsa dela, opravila, vzdrževanje tudi po zaključku same izgradnje do pridobitve uporabnega dovoljenja zajeti na postavki čistilna naprava.

**Pogodba o izgradnji CČN Lenart** je bila podpisana 15.09.2004, kasneje (17.12.2004) je bila popisana identična pogodba, vendar tripartitna zaradi spremembe finančnega toka. Podpisniki pogodbe so OBČINA LENART (v nadaljevanju: financer), NIGRAD d.d. (v nadaljevanju: investitor) in CPM d.d. (v nadaljevanju: izvajalec). V pogodbi št.3506-1/2004 je v 1. členu navedena pogodbena vrednost del, ki je bila določena na osnovi ponudbe in predračuna izvajalca, in sicer v vrednosti 193.936.175,02 SIT z 20% DDV-jem, kar v eurih predstavlja 809.282,44 EUR. 19.09.2005 je bil podpisan še Aneks k tej pogodbi, v katerem se pogodbena vrednost del zvišala na 196.704.140,22 SIT oziroma na 820.831,95 EUR. Razlog zvišanja so predvidena dodatna dela izvajalca na objektu izgradnje CČN Lenart.

V 3. členu pogodbe so izvajalcu določeni naslednji roki:

1. do 30.10.2004 izdelava lokacijsko-tehnične dokumentacije (PGD,PZI) za ČN, pridobitev gradbenega dovoljenja ter natančen izračun stroškov

2. do 31.12.2004 izvedba ČN v vrednosti cca 65.000.000 SIT oziroma cca 271.240,23 EUR (gradnja se financira pretežno iz naslova takse za obremenitev voda)

3. do 30.08.2005zaključek del z uspešno opravljenim tehničnim pregledom

4. od 31.08.2005 začetek poskusnega obratovanja in pridobitev uporabnega dovoljenja.

V primeru zamude več kot 10 dni pri posameznem roku, lahko financer takoj vnovči bančno garancijo za dobro izvedbo pogodbenih obveznosti št.58062/45. Kljub zamudam pri izgradnji CČN Lenart pa Občina Lenart ni unovčila bančne garancije za dobro izvedbo del v višini 10 % pogodbene vrednosti. Garancijo je izvajalec po podpisu pogodbe predložil in veljala je najkasneje do 31.08.2005 oziroma do predvidenega zaključka del z uspešno opravljenim tehničnim pregledom. V 8. členu pogodbe je navedeno, da si financer lahko zadrži zadnjih 20% pogodbene vrednosti dokler izvajalec ne pridobi uporabno dovoljenje. V 12.členu je določena garancija izvajalca za kakovost izvedenih gradbenih del (10 let) in za kakovost vgrajenih naprav (5 let). Pogodba o izgradnji CČN Lenart je bila sklenjena po sistemu »funkcionalni ključ v roke«, ki zavezuje izvajalca, da izdela predhodne raziskave, projekte, pridobi vsa soglasja, gradbeno dovoljenje, določi tehnologijo in izvede objekt tako, da bodo doseženi parametri čiščenja skladno z zakonodajo in je v celoti odgovoren za delovanje ČN, ter je dolžan predati delujoči objekt z uporabnim dovoljenjem. Financerja pa je pogodba zavezovala, da zagotavlja zemljišče za izgradnjo ČCN Lenart in finančna sredstva za dosego opredeljenega cilja-čiščenje odpadnih voda mesta Lenart.

Upravna enota Lenart je izdala **gradbeno dovoljenje**: številka: 35104-227/2004-4, z dnem 28.12.2004 za gradnjo komunalne čistilne naprave ob Velki v Lenartu, II.faza-čistilna naprava za 5000 PE, na zemljišču parc. Št.142/2, k.o.Radehova. Vsa potrebna komunalna infrastruktura, ki zajema izgradnjo dovozne ceste, kanalizacijskega kolektorja, vodovodnega priključka, nizkonapetostnega električnega izvoda in telefonskega priključka, je bila zgrajena v I.fazi, na podlagi gradbenega dovoljena št.35104-120/2003-4 z dne 29.12.2003. Po končani gradnji objekta je treba pri tukajšnji upravni enoti vložiti zahtevek za izdajo uporabnega dovoljenja. Po opravljenem tehničnem pregledu se odredi poskusno obratovanje ter izvedba prvih meritev obratovalnega moritoringa po predpisih o varstvu okolja ali drugih predpisih, s katerimi so predpisane takšne meritve in sicer za obdobje s programom prvih meritev. K vlogi za izdajo gradbenega dovoljenja je investitor Občina Lenart predložil vso potrebno dokumentacijo (projekt št.A-1572004, vodno soglasje št.35507-1905/2004-A002305002 z dne 24.12.2004, požarno soglasje št.370-05-758/2004-2 z dne 20.12.2004, pogodbo o ustanovitvi služnosti št.2523-04-600311,...). Projekt je bil izdelan v skladu s prostorskim izvedenim aktom in lokacijsko informacijo ter pridobljena so bila vsa predpisana soglasja.

Izvajalec del CČN Lenart CPM d.o.o. se ni držal dogovorjenih rokov iz 3.člena pogodbe o izgradnji CČN Lenart, saj se je sama gradnja zavlekla. Upravna enota Lenart je zato izdala na zahtevo Občine Lenart odločbo št.351-105/2007-5 z dne 02.04.2008, v kateri odreja, da financer začne s poskusnim najmanj enoletnim obratovanjem CČN Lenart ter z izvedbo prvih meritev obratovalnega monitoringa po predpisih o varstvu okolja. Pred potekom poskusnega obratovanja mora financer zahtevati, da se opravi tehnični pregled objekta. Podjetje IKEMA d.o.o. je opravilo prve meritve obratovalnega monitoringa in pripravilo Poročilo o prvih meritvah za CČN Lenart za obdobje 5.5.2008-5.5.2009, št. poročila: PM08PROSIGMA z dne 7.7.2009. V poročilu je ugotovljeno, da prečiščene odpadne vode na iztoku iz CČN Lenart pri vseh parametrih presegajo v okoljevarstvenem dovoljenju št.35441\_405/2007 določene mejne vrednosti. Na osnovi tega poročila je Ministrstvo za okolje in prostor oziroma Agencija Republike Slovenije za okolje napisala dopis z dne 10.11.2009, v katerem zavrača zgoraj navedeno poročilo podjetja IKEMA d.o.o.. V dopisu poziva, da naj financer čimprej uredi obratovanje CČN Lenart tako, da bo le ta obratovala v skladu s predpisi.

Po poteku enoletnega poskusnega obratovanja CČN Lenart ni dosegla predpisanih standardov čiščenja odpadnih vod, in zato je Upravna enota Lenart z dne 12.08.2009 izdala odločbo in zavrnila zahtevek za izdajo uporabnega dovoljenja za CČN Lenart.

Župan Občine Lenart je v dopisu z dne 31.08.2009 pozval CPM d.d., da naj najkasneje do 30.09.2009 predloži terminski plan aktivnosti in ukrepe za delovanje CČN Lenart v predpisanih standardih, na podlagi katerih bo CPM d.d. pridobil uporabno dovoljenje in na ta način lahko CČN Lenart predal Občini Lenart v upravljanje. Postopki izgradnje in pridobitve uporabnega dovoljenja so namreč prekoračili že vse razumne roke, ki so bili določeni v 3. členu Pogodbe o izgradnji CČN Lenart (od 31.08.2005 začetek poskusnega obratovanja in pridobitev uporabnega dovoljenja). Na ta dopis se CPM d.d. ni odzval.

CPM d.d. projekta izgradnje CČN Lenart ni nikoli dokončalo. Zaradi prezadolženosti CPM d.d. je Okrožno sodišče v Mariboru dne 23.11.2011 izdalo sklep o začetku stečajnega postopka. Občina Lenart se je kot upnik za terjatev v višini 1.022.599,04 EUR s pripadki prijavila za poplačilo dolga iz stečajne mase. Terjatev do CPM d.d. je sestavljena iz glavnice 656.665,47 EUR izplačane do 1.1.2006 in iz zakonskih zamudnih obresti od 1.1.2006 do 11.1.2011 v višini 365.933,57 EUR. Občina Lenart je CPM d.d. z dopisi večkrat pozvala k dokončanju CČN Lenart in k pridobitvi uporabnega dovoljenja ter postavila pogoj, da mora CPM d.d. najkasneje do 30.1.2011 v celoti izpolniti pogoje iz Pogodbe o izgradnji CČN Lenart, sicer bo Občina Lenart odstopila od pogodbe. Ker se CPM d.d na te pozive ni odzvalo, je Občina Lenart na Okrožno sodišče v Mariboru dne 19.11.2011 vložila tožbo. Na zahtevo sodišča je Milka Leskovšek, sodna cenilka in izvedenka gradbene stroke, pripravila Izvedeniško mnenje št.05/2013 z dne 15.12.2013 o načrtovanju in delovanju CČN Lenart. V tem mnenju je sodna cenilka ocenila, da razpisna dokumentacija ni bila sestavljena tako, da bi bil izbran najugodnejši ponudnik, ki bi tudi z referencami dokazoval svojo usposobljenost za izgradnjo takšne naprave. Za izgradnjo je bil namreč izbran ponudnik, ki je ponudil najnižjo ceno, saj so bila merila pri ocenjevanju ponudb postavljena tako, da je bila odločujoči faktor najnižja cena(94%). V končni fazi niti projekt in posledično niti izvedeni objekt nista bila skladna z razpisno dokumentacijo, saj izvedena tehnologija čiščenja ni dosegala zahtevanih parametrov, ki so bili podani v razpisni dokumentaciji. Sodna izvedenka je ocenila, da je možna sanacija zgrajene čistilne naprave, ki pa bo zelo draga. Potrebna je sanacija kanalizacijskega sistema in določitev še dopustnih količine odpadnih voda industrije.

Glavni vzroki za nedelovanje CČN Lenart so po mnenju sodne cenilke naslednji:

1. Slabo vodenje celotnega projekta s strani naročnika in izvajalca.

2. Glede na vrsto pogodbe »funkcionalni ključ v roke«, ko je izvajalec odgovoren za celotno pripravo dokumentacije izgradnjo in obratovanje objekta, je bil tehnični del razpisne dokumentacije slabo pripravljen.

3. Merila za izbiro najugodnejšega ponudnika niso bila sestavljena tako, da bi bila zagotovljena izbira izvajalca, ki je strokovno usposobljen za izvedbo tovrstnih objektov in ima reference na tem področju.

4. Čas za izdelavo kvalitetne projektne dokumentacije je bil prekratek.

5. V obdobju pred podpisom pogodbe sta se izvajalec in financer dogovorila, da se uporabi drugačna tehnologija od tiste, ki jo je ponudnik ponudil v ponudbi. Očitno ni bilo zadovoljivo preverjeno, ali ta izbrana tehnologija ustreza vhodnim pogojem ČN.

6. Ker vodenje projekta ni bilo učinkovito, ni nihče opazil, da naprava glede dimenzioniranja in pogojev čiščenja ne ustreza več dejanskemu stanju kanalizacije in razpisanim pogojem po kvaliteti obdelave odpadne vode in blata.

7. V dokumentaciji ni ugotovljeno, kdo je izdeloval Projekte za izvedbo, in tudi projekte izvršenih del, ki bi se tudi morali izdelovati sočasno z izgradnjo.

8. Kot je razvidno iz izjav, nekateri sklopi naprave tudi niso obratovali, torej so izvedeni pomanjkljivo ali napačno. Takšni zapleti so sicer pri tehnoloških objektih običajni. Zato je tudi predvideno poskusno obratovanje, da se vse naprave usposobijo in preidejo v funkcijo obratovanja, ki po določenem obdobju dosega pričakovane rezultate. Očitno pa izvajalec ni storil vsega, da bi naprava delovala. Šele na delujoči napravi bi lahko merili rezultate delovanja.

9. Slabo izbrana tehnologija, ki ni dovolj fleksibilna za čiščenje odplak iz mešanega kanalizacijskega sistema. Svoj prispevek k slabemu čiščenju pomeni tudi neurejen kanalizacijski sistem.

Dne 20.5.2014 je Okrožno sodišče v Mariboru razsodilo, da je CPM d.d.- v stečaju, dolžno poravnati Občini Lenart celoten toženi znesek in pravdne stroške v višini 9.762,31 EUR. Vendar pa je Občina Lenart do zdaj dobila iz stečajne mase le 60.000,00 EUR.

Upravna enota Lenart je izdala **gradbeno dovoljenje**: številka: 351-222/2017/9, z dnem 15.11.2017 za rekonstrukcijo in dograditev CČN Lenart in za novogradnjo upravne stavbe, na zemljišču parc. Št.142/2, k.o. Radehova. Obstoječa CČN Lenart se zaradi preobremenjenosti in nepravilnega delovanja rekonstruira in dogradi do končne kapacitete 9000 PE. Rekonstrukcija in dogradnja CČN Lenart z novo gradnjo upravne stavbe se mora izvesti po projektu za pridobitev gradbenega dovoljenja, št.309-03/11, junij 2011 in projektom za pridobitev gradbenega dovoljenja-sprememba, št.309-03/11-17, junij2017, ki ga je izdelal AGJ, Goran Rebernik s.p. in ki je sestavni del tega gradbenega dovoljenja. V gradbenem dovoljenju je dovoljena tudi ureditev asfaltnih površin z dovozi in uvozi ter hortikulturna ureditev. Gradbeno dovoljenje neha veljati, če investitor ne prične z gradnjo v dveh letih po njegovi pravnomočnosti.

Občina Lenart je zadnja leta iskala rešitve o financiranju projekta CČN Lenart in je razmišljala tudi o javno-zasebnem partnerstvu, do katerega pa ni nikoli prišlo. Občina Lenart bo v letošnjem letu finančna sredstva za rekonstrukcijo in dograditev CČN Lenart pridobila iz evropskega kohezijskega sklada, kar je Vlada Republike Slovenije sprejela na seji, dne 26.5.2017. V nadaljevanju bo Občina Lenart kot upravičenka morala pripraviti vlogo za sofinanciranje, v kateri bo natančneje določena stopnja sofinanciranja ter finančna konstrukcija, o kateri odloča organ upravljanja v skladu s pravili s področja evropske kohezijske politike. Projektni predlog za rekonstrukcijo in dograditev CČN Lenart je predlagalo Ministrstvo za okolje in prostor. Ocenjena vrednost projekta je 5.000.000 EUR, od tega naj bi evropski kohezijski skladi prispevali nepovratna sredstva v višini 3.882.533 EUR.

Občina Lenart ima pripravljeno vso projektno dokumentacijo za rekonstrukcijo in dograditev CČN Lenart, sedaj pa čaka na vladne odločitve o višini sofinanciranja tega projekta. Po odobritvi finančnih sredstev bo Občina Lenart pripravila javni razpis za izbor izvajalca del. V drugi polovici leta 2018 je načrtovan začetek gradnje nove CČN Lenart, sredi leta 2019 pa njeno je poskusno obratovanje in pridobitev uporabnega dovoljenja.

**Priporočila in mnenje:**

Menimo, da bi Občina Lenart morala pri projektu rekonstrukcije in dograditve CČN Lenart upoštevati svoje dosedanje izkušnje. Predlagamo, da Občina razpisno dokumentacijo pripravi tako, da bo izbran tisti ponudnik, ki bo strokovno usposobljen in bo že imel reference na področju izgradnje čistilnih naprav in da kriterij izbora ne bo le najnižja cena. Naše mnenje je tudi, da mora novi projekt upoštevati, da gre za pri CČN Lenart za mešani sistem kanalizacije z veliko količino tujih vod in da mora biti zato izbrana in vgrajena takšna čistilna naprava, ki bo prilagojena za takšne pogoje. ČN ne more ustrezno delovati brez urejenega kanalizacijskega sistema in kontrolnih izpustov iz industrije, zato predlagamo sanacijo obstoječega kanalizacijskega sistema. Predvsem pa menimo, da naj Občina Lenart izbere strokovno usposobljeno osebo, ki bo zadolžena za realizacijo in vodenje projekta ter za komunikacijo med naročnikom in izvajalcem del nove CČN Lenart.

Poročilo pripravile:

Ksenija Ilich

Urška Možina

Mihaela Vidovič

Jožica Krajner l.r.

Predsednica NO Občine Lenart

Predlog vročiti:

* županu Občine Lenart mag. Janezu KRAMBERGERJU, dr. vet. med.